**Lovardai szabályzat**

***ÁLLATEGÉSZSÉGÜGYI FELTÉTELEK***

* A Lovarda területére csak egészséges, féregtelenített, nem fertőző állapotban lévő, érvényes lóútlevéllel, érvényes oltási és egészségügyi igazolással rendelkező ló/lovak léphetnek be.
* Fertőző betegség gyanúja esetén a bértartó / versenyre érkező vendég ló tulajdonosa/ lovasa köteles haladéktalanul értesíteni a telepvezetőt.
* Ha egy ló ellátása vagy kórházba szállítása szükséges és a tulajdonos vagy kijelölt képviselője nem érhető el, a lovarda üzemeltetője – mérlegelve és szem előtt tartva a ló jólétének biztosítását – saját belátása szerint elvégezheti, és járulékos költségeit kiszámlázhatja a ló tulajdonosára.
* Amennyiben a hatóság karantént rendel el a lovarda egy részén vagy a teljes területén állategészségügyi okokból kifolyólag, akkor a tulajdonos vagy kijelölt képviselője köteles a telepvezető utasításai szerint eljárni.
* Más bértartók/ versenyzők lovainak etetése (akár gyümölccsel, zöldséggel, jutalomfalattal, stb.) szigorúan tilos.

***MEGKÖZELÍTÉS***

* A vendég lovak/ versenylovak beérkezésekor az útlevelet a portán kell leadni, az a telepvezetőnél/ versenyirodán kerül tárolásra, kiadását a lovarda elhagyása előtt kell igényelni.
* A lovardába behajtani lószállítóval csak a kijelölt bejáratnál lehetséges.
* Személygépjárművel a kijelölt bejáratnál lehet megközelíteni a lovardát, parkolni csak a kijelölt parkolóhelyeken lehet. Rendezvények idején parkolással kapcsolatban a portán tartózkodó személy ad felvilágosítást, akinek az utasításait minden esetben kötelező betartani. A rendezvények ideje alatt az üzemeltető korlátozhatja a személygépjárművek behajtását.

***A LOVARDA MŰKÖDÉSI RENDJE***

* A bértartott lovak etetése együttesen, azonos időpontban zajlik, melynek időpontjai: 7 óra, 12 óra és 18:00.
* A lovarda 20 órától 7 óráig zárva tart, ezen időszak alatt a lovakat látogatni csak a telep vezetőjének külön engedélyével lehet.
* A lovak almolására és takarmányozására csak az erre csak a kijelölt személyzet jogosult. A bértartók kéréseikkel a telepvezetőhöz fordulhatnak.
* A nyergesben takarmány és táplálékkiegészítő kizárólag zárt műanyag edényben, illetve rágcsálók elől elzárt tárolóban tartható.
* Minden bértartó / lovas / lóápoló köteles ügyelni a Lovarda tisztaságára.
* Minden bértartó / lovas / lóápoló köteles a patamosót használat után tisztán hátrahagyni. Ügyelni kell arra, hogy trágya ne kerüljön a csatornarendszerbe. A PATAMOSÓBAN LOVAT SZERELNI TILOS!
* Minden bértartó / lovas / lóápoló köteles a ló szoláriumot rendeltetésszerűen használni, használat után tisztán hátrahagyni.
* Lovat legeltetni, lóval a lovarda területén található parkosított területekre bemenni tilos.
* Lovat karámba kitenni csak saját felelősségre lehet.
* Ló jártatógép használata csak saját felelősségre lehet.
* A bértartó a saját lován nem adhat órákat. Amennyiben hosszabb távollét, betegség vagy egyéb akadályoztatás miatt a bértartó lovát nem tudja mozgatni, a ló tréningben tartásáról a Lovarda vezetőjével köteles egyeztetni.
* Amennyiben a Lovarda személyzete azt tapasztalja, hogy a ló hosszabb ideje nincs mozgatva, akkor – megelőzés céljából – a Lovarda vezetőjének jogában áll a ló mozgatásáról intézkedni és a bértartót erről tájékoztatni. A ló mozgatásához kapcsolódó költségeket a bértartó viseli.
* A bértartó vagy képviselője elérhetőségeit (mobil, munkahelyi elérhetőség, lakcím, e-mail, stb.) köteles írásban megadni a telepvezető felé. Ha a fentiekben változás áll be, arról mihamarabb, de max. 72 órán belül köteles írásos tájékoztatást adni a telepvezetőnek.
* A bértartók edzést kizárólag regisztrált edzőktől kérhetnek. Amennyiben a lovas vagy edzője nem rendelkezik regisztrációval, a telepvezetővel szükséges egyeztetni.

***PÁLYAHASZNÁLAT***

* Lovagláskor kobak viselése minden lovas számára kötelező.
* Lovat futószárazni, szabadon engedni, vagy szabadon jártatni mindkét fedett lovardában, illetve a négyévszakos pályán egyaránt tilos.
* A lovaglópályákon a jobb kezek találkoznak, mindig a magasabb jármódban közlekedő lovas halad kívül, az ugrómunkát végző lovas pedig elsőbbséget élvez mindenkivel szemben.
* A lovaglópályákat csak meghatározott lovardai időbeosztás szerint lehet használni, ezt a bértartó a bértartási szerződésben foglaltak szerint elfogadja.
* Rendezvények ideje alatt a Lovarda vezetősége a lovardai időbeosztás és pályahasználat módosításának jogát fenntartja.
* A talaj minőségének megóvása érdekében:
  + minden lovasnak össze kell szednie lova trágyáját, legkésőbb a pálya igénybevételét követően
  + a trágyázni készülő lovakkal lehetőség szerint meg kell állni
  + a trágyakupacokat eltávolításukig lehetőség szerint ki kell kerülni
* A lovaspályára történő belépés (fedett lovarda esetén az ajtó kinyitása) előtt a bejönni szándékozó lovas “Helyet kérek!” kiáltással jelzi szándékát a bent lévőknek. A bent tartózkodó lovas “Szabad!” válasza után léphet be biztonságosan a pályára. A lovarda elhagyásakor ugyanígy kell eljárni. Tehát jelezni kell a pályán kívül lévőknek, hogy hagyják szabadon az utat.
* A felüléshez, leszálláshoz, heveder meghúzásához, illetve bármilyen célú megálláshoz a kör közepe, illetve a pálya középvonala az ideális hely.
* A lovasnak az előtte/mellette haladó lótól biztonságos, legalább egy lóhossznyi (2-2,5 méteres) távolságot kell tartania.
* A lépésben lovagló, vagy pihenő lovasok a gyorsabb jármódokban közlekedők számára hagyják szabadon a járást. A lépés vagy megállítás a második patanyomon kell, hogy történjen.
* A lovardában a pálca és sarkantyú használatára vonatkozólag a lovak jólétét minden körülmények között biztosítani kell. A lovardában tartózkodó lovasok a Magyar Lovas Szövetség idevonatkozó szabályait kötelesek betartani mind a rendezvények mind a hétköznapok alkalmával.
* Pályahasználat előtt gondoskodni kell a ló alomtól, és egyéb szennyeződéstől való megtisztítását.

***BIZTONSÁGI RENDELKEZÉSEK***

* A Lovarda területén zártláncú kamerarendszer működik. Mindenki, aki belép a létesítmény területére, hozzájárul  felvétel készítéséhez. A Lovarda a felvételeket az erről szóló szabályzatnak megfelelően tárolja, és kizárólag szabálysértés vagy bűncselekmény illetve annak gyanúja esetén használja fel.
* A Lovarda területén dohányozni csak az erre kijelölt területeken szabad.
* Lovagláskor kobak viselése minden lovas számára kötelező.
* Tilos lovaglás, illetve futószárazás közben enni, rágógumizni, cukorkát szopogatni, illetve dohányozni.
* Tilos lovat a pálya mellé (karámhoz, korláthoz) kikötni.
* Lovakat kikötni kizárólag arra alkalmas, szakadási ponttal rendelkező kötőfékkel szabad. Tilos a lovak csomózott kötőfékkel való kikötése.
* A Lovarda területén való tartózkodás illetve lovaglás saját felelősségre történik. A lovarda az esetleges sérülésekért felelősséget nem vállal.
* A Lovarda területén történő baleset esetén a jelenlévők kötelesek értesíteni a telepvezetőt, valamint szükség esetén a Mentőket haladéktalanul értesíteni kell (Mentők telefonszáma: 104)
* A lovakban, gépjárművekben, értéktárgyakban, személyekben, okozott károkért, sérülésekért, lopásért a lovarda üzemeltetője felelősséget nem vállal.

***KUTYÁK A LOVARDÁBAN***

* A Lovarda területén a kutyákat pórázon kell tartani.
* A kutyák a lovaglópályák területére pórázon sem léphetnek be.
* A kutyák után a kutyapiszok feltakarítása kötelező.
* A kutya által okozott esetleges károkért a kutya gazdája anyagi felelősséggel is tartozik.

***GYERMEKEK A LOVARDÁBAN***

* A gyermekek a lovarda területén kizárólag nagykorú felügyelete mellett tartózkodhatnak.
* Tilos az istállókban, a lovaglópályákon, illetve közelükben szaladgálni, ugrálni, hangoskodni.
* Gyermekek kizárólag a törvényes képviselő írásos hozzájárulásával ülhetnek lóra.

***FELELŐSSÉG***

* A Lovarda területén való tartózkodás illetve lovaglás saját felelősségre történik. A lovarda az esetleges sérülésekért felelősséget nem vállal.
* A nem rendeltetésszerű használatból fakadó károkért a bértartó / versenyző / bérlő / látogató anyagi felelősséggel tartozik, a javítási munkálatokat a Lovarda elvégzi és a bértartó / versenyző / bérlő / látogató felé kiszámlázza.
* A Lovarda területén biztonsági kamerarendszer működik, amely rögzíti az eseményeket a lovarda teljes területén.
* Jogszabálysértés illetve bűncselekmény gyanúja esetén a Lovarda vezetője, illetve telepvezetője értesíti a hatóságokat.

**A LOVARDAI SZABÁLYZATOT ELOLVASTAM, MEGÉRTETTEM, ÉS ELFOGADOM.**

Dátum:

--------------------------------------

Aláírás